钦定古今图书集成/明伦汇编/人事典/第082卷 > 人物志 > 《利害》
## 钦定古今图书集成/明伦汇编/人事典/第082卷 > 人物志 > 《利害》

盖“人业之流，各有利害。夫节清之业，著于仪容，发于
德行，未用而章，其道顺而有化，故其未达也为众人
之所进，既达也为上下之所敬，其功足以激浊扬清，
师范僚友，其为业也，无弊而常显，故为世之所贵。”“法
家之业，本于制度，待乎成功而效其道，前苦而后治，
严而为众，故其未达也，为众人之所忌，已试也为上
下之所惮，其功足以立法成治；其弊也，为群枉之所
仇。其为业也，有弊而不常用，故功大而不终。术家之
业，出于聪思，待于谋得而章。其道先微而后著，精而
且元。其未达也，为众人之所不识；其用也为明主之
所珍。其功足以运筹通变，其退也藏于隐微。其为业
也，奇而希用，故或沈微而不章。智意”之业，本于原度，
其道顺而不忤，故其未达也为众人之所容矣。已达
也为宠爱之所嘉，其功足以赞明计虑；其弊也知进
而不退，或离正以自全。其为业也谞而难持，故或先
利而后害。臧否之业，本乎是非，其道廉而且贬，故其
未达也为众人之所识，已达也为众人之所称，其功
足以变察是非；其弊也为诋诃之所怨。其为业也峭
而不裕，故或先得而后离。众伎俩之业本于事能，其
道辨而且速，其未达也为众人之所异。已达也为官
司之所任。其功足以理烦纠邪。其弊也民劳而下困。
其为业也细而不泰，故为治之末也。